ЎЗБЕКИСТОН РЕСПУБЛИКАСИ ВАЗИРЛАР МАҲКАМАСИНИНГ ҚАРОРИ

“Экспорт-импорт операциялари мониторингини янада такомиллаштириш чора-тадбирлари тўғрисида” 2003 йил 30 сентябрь, 416-сон

Ўзбекистон Республикаси Президентининг «Ўзбекистон Республикасида ташқи савдо фаолиятини янада эркинлаштириш чора-тадбирлари тўғрисида» 2003 йил 26 сентябрдаги ПФ-3321-сон Фармонини бажариш юзасидан, шунингдек республикада импорт операцияларини амалга оширишни янада тартибга солиш мақсадида Вазирлар Маҳкамаси қарор қилади:

1. Импорт контрактларини ҳисобга қўйиш ва ташқи савдо операцияларининг божхона мониторингини амалга ошириш тартиби тўғрисидаги Низом 1-иловага мувофиқ тасдиқлансин.

Белгилаб қўйилсинки, импорт контрактларини ҳисобга қўйишни Ўзбекистон Республикаси Давлат божхона қўмитаси ҳудудий бошқармаларнинг валюта назорати бўлимлари, ҳисобга қўйишнинг тўғрилиги устидан назоратни эса Валюта назорати бошқармаси амалга оширадилар.

Мониторингни амалга ошириш ҳамда божхона органларининг солиқ органлари ва ваколатли банклар билан ўзаро ҳамкорлиги мувофиқлаштирилиши учун шахсий жавобгарлик Ўзбекистон Республикаси Давлат божхона қўмитаси раҳбарияти, ҳудудий бошқармалар, божхона комплекслари ва постлари бошлиқлари зиммасига юклансин.

2. 2003 йил 1 октябрдан бошлаб Ўзбекистон Республикаси Давлат божхона қўмитаси томонидан Давлат солиқ қўмитаси, Ташқи иқтисодий алоқалар агентлиги, Марказий банк, ваколатли банклар ҳамда бошқа манфаатдор вазирликлар ва идоралар билан биргаликда Ташқи савдо операцияларининг ягона электрон ахборот тизими амалга киритилиши маълумот учун қабул қилинсин.

Белгилансинки, Ўзбекистон Республикаси Давлат божхона қўмитасининг Божхона статистикаси ва таҳлили маркази, унинг бўлимлари ва гуруҳлари ҳудудий бошқармалар, божхона комплекслари ва постлари таркибида божхона юк декларациялари асосида маълумотларнинг статистик электрон базасини шакллантирадилар ҳамда товарларнинг келиб тушиши ёки юклаб жўнатилиши тўғрисидаги ахборотларнинг Ташқи савдо операцияларининг ягона электрон ахборот тизимига ўз вақтида ва тўғри киритилиши учун жавоб берадилар.

3. Ўзбекистон Республикаси Давлат божхона қўмитаси бир ой муддатда:

Ўзбекистон Республикаси Марказий банки ва Давлат солиқ қўмитаси билан биргаликда зиммасига мониторинг олиб бориш ва Ташқи савдо операцияларининг ягона электрон ахборот тизими билан ишлаш функциялари юкланган раҳбарлар, ходимлар ва техник ходимларни тайёрлаш ва қайта тайёрлашни таъминласин;

манфаатдор вазирликлар ва идоралар билан биргаликда Божхона кодексига мувофиқ Ўзбекистон Республикасида товарлар ва транспорт воситаларини божхонадан кейин назорат қилиш тизимини жорий этиш, шу жумладан Давлат божхона қўмитаси ва унинг ҳудудий бошқармалари тузилмасида уни амалга ошириш бўйича бўлинмалар ташкил этиш юзасидан таклифлар тайёрласин ва Вазирлар Маҳкамасига киритсин.

4. Белгилаб қўйилсинки:

Олдинги таҳрирга қаранг.

Ўзбекистон Республикаси Ташқи иқтисодий алоқалар, инвестициялар ва савдо вазирлигида экспертизадан ўтказиладиган импорт контрактларини ваколатли банкларда ва божхона органларида ҳисобга қўйиш Вазирликнинг тегишли хулосаси мавжуд бўлган тақдирда амалга оширилади;

(4-банднинг иккинчи хатбошиси Ўзбекистон Республикаси Вазирлар Маҳкамасининг 2005 йил 8 сентябрдаги 206-сон қарори таҳририда — Ўзбекистон Республикаси Қонун ҳужжатлари тўплами, 2005 й., 34-36-сон, 264-модда)

божхона органлари томонидан экспорт-импорт операциялари, божхона расмийлаштируви ва ташқи савдо контрактларига доир ҳисоб-китобларни амалга ошириш тартиби бўйича қонун ҳужжатлари талабларининг бузилиши ҳоллари аниқланган тақдирда божхона органлари Ўзбекистон Республикаси қонун ҳужжатларига мувофиқ чора-тадбирлар кўрадилар, шунингдек кўрсатиб ўтилган ҳоллар ва кўрилган чора-тадбирлар бўйича Ўзбекистон Республикаси Давлат солиқ қўмитасига ахборот юборадилар.

Олдинги таҳрирга қаранг.

5. Ўзбекистон Республикаси божхона қўмитаси ва Ташқи иқтисодий алоқалар, инвестициялар ва савдо вазирлиги ташқи иқтисодий фаолият субъектларининг хабардорлигини ҳамда божхона тартиботларининг самарали амалга оширилишини таъминлаш учун Ташқи савдо операцияларининг ягона электрон ахборот тизими маълумотлари, шунингдек муқобил манбалардан олинган ахборотлар асосида экспорт ва импорт қилинаётган товарларнинг нарх маълумотлари бюллетенини ҳар ойда оммавий ахборот воситаларида эълон қилсинлар.

(5-банд Ўзбекистон Республикаси Вазирлар Маҳкамасининг 2005 йил 8 сентябрдаги 206-сон қарори таҳририда — Ўзбекистон Республикаси Қонун ҳужжатлари тўплами, 2005 й., 34-36-сон, 264-модда)

6. Ўзбекистон Республикаси Ҳукуматининг 2-иловага мувофиқ айрим қарорларига ўзгартириш ва қўшимчалар киритилсин.

7. Ўзбекистон Республикаси Адлия вазирлиги Ташқи иқтисодий алоқалар агентлиги, Молия вазирлиги, Давлат божхона қўмитаси ҳамда бошқа манфаатдор вазирликлар ва идоралар билан биргаликда бир ой муддатда амалдаги идоравий норматив ҳужжатларни ушбу қарорга мувофиқлаштирсин.

8. Мазкур қарорнинг бажарилишини назорат қилиш Ўзбекистон Республикасининг Бош вазири Ў.Т. Султонов зиммасига юклансин.

Вазирлар Маҳкамасининг Раиси 
И. КАРИМОВ

Тошкент ш.
Вазирлар Маҳкамасининг 
2003 йил 30 сентябрдаги 

416-сон қарорига 

1-ИЛОВА

Импорт контрактларини ҳисобга қўйиш ва ташқи савдо операцияларининг божхона мониторингини амалга ошириш тартиби тўғрисида Низом

I. Умумий қоидалар

1. Мазкур Низом (кейинги ўринларда матнда — Низом деб юритилади) «Хўжалик юритувчи субъектлар фаолиятининг шартномавий-ҳуқуқий базаси тўғрисида»ги Ўзбекистон Республикаси Қонунига, Ўзбекистон Республикаси Президентининг «Ўзбекистон Республикасида ташқи савдо фаолиятини янада эркинлаштириш чора-тадбирлари тўғрисида» 2003 йил 26 сентябрдаги ПФ-3321-сон Фармонига ҳамда Ўзбекистон Республикасининг ташқи иқтисодий фаолиятни тартибга солувчи бошқа норматив-ҳуқуқий ҳужжатларга мувофиқ ишлаб чиқилган ва Ўзбекистон Республикаси божхона органларида импорт контрактларини ҳисобга олиш ва ташқи савдо операциялари мониторингини амалга ошириш тартибини белгилаб беради.

II. Божхона органларида импорт контрактларини ҳисобга олиш тартиби

2. Товарлар импортини назарда тутувчи барча контрактлар улар белгиланган тартибда ваколатли банкларда ҳисобга қўйилгандан кейин 7 иш кунидан ортиқ бўлмаган муддатда божхона органларида ҳисобга қўйилиши керак.

Хўжалик юритувчи субъектларнинг раҳбарлари контрактлар божхона органларида ўз вақтида ҳисобга қўйилиши учун шахсан жавоб берадилар.

Импорт контрактларини ҳисобга қўйиш Давлат божхона қўмитаси ҳудудий бошқармаларининг валюта назорати бўлимлари томонидан импорт қилувчи хўжалик юритувчи субъект давлат рўйхатидан ўтказилган жой бўйича ҳужжатлар тақдим этилган кунни ҳисобга олмаган ҳолда икки иш куни мобайнида амалга оширилади.

3. Импорт контрактларини ҳисобга қўйиш Ўзбекистон Республикаси Давлат божхона қўмитаси ҳудудий бошқармаларининг валюта назорати бўлимларига қуйидаги ҳужжатлар тақдим этилиши бўйича амалга оширилади:

ариза;

контрактнинг асл нусхаси ва унинг нусхалари, шунингдек импорт қилувчининг юридик хизмати ёки жалб этилган адвокатларнинг контракт шартларининг амалдаги қонун ҳужжатларига мувофиқлиги юзасидан хулосаси (қонун ҳужжатларида назарда тутилган ҳолларда);

КТУТ, солиқ тўловчининг индентификация рақами карточкалари, устав, таъсис шартномаси нусхалари (биринчи марта мурожаат қилганда);

ваколатли банк томонидан бериладиган контрактга идентификация рақами берилганлиги тўғрисидаги маълумотнома;

белгиланган тартибда икки нусхада расмийлаштирилган импорт битишув паспорти;

қонун ҳужжатларда белгиланган ҳолларда контракт тузиш учун асос ҳисобланадиган Ўзбекистон Республикаси Вазирлар Маҳкамасининг қарори;

Олдинги таҳрирга қаранг.

Ўзбекистон Республикаси қонун ҳужжатларида назарда тутилган ҳолларда Ўзбекистон Республикаси Соғлиқни сақлаш вазирлиги, Ташқи иқтисодий алоқалар, инвестициялар ва савдо вазирлиги ва бошқа ваколатли вазирликлар ва идораларнинг хулосалари.

(3-банднинг саккизинчи хатбошиси Ўзбекистон Республикаси Вазирлар Маҳкамасининг 2005 йил 8 сентябрдаги 206-сон қарори таҳририда — Ўзбекистон Республикаси Қонун ҳужжатлари тўплами, 2005 й., 34-36-сон, 264-модда)

Расмийлаштиришнинг белгиланган тартиби бузилган ҳолда тақдим этилган ҳужжатлар ариза берувчига контрактларни ҳисобга қўйиш учун назарда тутилган муддатларда ёзма равишда ва Давлат божхона қўмитаси ҳудудий бошқармасининг раҳбари томонидан имзоланган илова билан биргаликда уларнинг қайтарилиши сабаблари асосланган ҳолда қайтарилади.

4. Валюта назорати бўлими тақдим этилган ҳужжатларни кўриб чиқади, импорт битишув паспорти маълумотларининг мувофиқлигини текширади ҳамда рад этиш учун асос мавжуд бўлмаган тақдирда, импорт қилувчига импорт битишув паспортининг божхона хизмати ваколатли мансабдор шахси томонидан имзоланган ва муҳр билан тасдиқланган биринчи нусхасини қайтаради ҳамда контрактга импорт контрактларини ҳисобга олиш журнали бўйича тартиб рақами беради.

5. Контрактларни ҳисобга қўйишда импорт қилувчи:

импорт контрактларини ҳисобга қўйиш учун божхона органларига тақдим этиладиган ҳужжатлардаги маълумотларнинг ишончлилиги;

товарларни етказиб бериш мумкин бўлмаган ёки товарларни етказиб беришнинг қонун ҳужжатларида белгиланган муддати тугаган тақдирда аванс тўлов суммаси ваколатли банкдаги импорт қилувчининг ҳисоб рақамига қайтарилиши учун мажбуриятни ўз зиммасига олади.

6. Қуйидаги шартларнинг мавжуд бўлиши Давлат божхона қўмитаси ҳудудий бошқармаси валюта назорати бўлими контрактни ҳисобга қўйишни рад этиши учун асос ҳисобланади:

импорт битишув паспортидаги маълумотларнинг контрактда кўрсатилган маълумотларга номувофиқлиги;

импорт битишув паспортининг белгиланган талаблар бузилган ҳолда расмийлаштирилиши;

ваколатли банклар томонидан Ташқи савдо операцияларининг ягона электрон ахборот тизимига киритилган маълумотларнинг контракт шартларига номувофиқлиги;

қонун ҳужжатларига ва мазкур Низом шартларига риоя қилмаслик.

7. Ҳисобга қўйилган контрактлардаги ахборот махфий ҳисобланади ва ошкор қилиниши мумкин эмас.

8. Илгари ҳисобга қўйилган импорт контрактига ўзгартириш ва қўшимчаларни ҳисобга қўйиш мазкур Низомнинг 2—7-бандларига мувофиқ амалга оширилади.

III. Ҳисобга қўйиш пайтида импорт контрактларига қўйиладиган энг кам талаблар

9. Контрактда қуйидаги асосий бўлимлар ва маълумотлар бўлиши керак:

9.1. Муқаддима. Контрактнинг кириш қисмида контрактнинг тартиб рақами, контракт тузилган жой ва сана, юридик шахсларнинг тўлиқ номи, контрактни тузган шахсларнинг лавозими, фамилияси ва исми, агар шахс контрактни ишончнома асосида тузса, бу контрактнинг муқаддимасида кўрсатилади ва божхона органларига ишончноманинг асл нусхаси ёки нотариал тасдиқланган нусхаси тақдим этилади.

9.2. Контракт мавзуси. Ушбу бўлимда товарнинг номи, унинг тавсифи ва миқдори ва сифати бўйича ассортименти, шунингдек битишув тури кўрсатилади.

Товарнинг миқдори қабул қилинган ўлчовларнинг метрик тизимида халқаро бирликларда ифодаланади. Ўзбекистон Республикасида қабул қилинган ўлчов ва оғирликлар тизими миқдорларини белгилаш тартибига мувофиқ ўлчов бирлигини аниқлаш мумкин.

Товарнинг сифат тавсифи товардан фойдаланиш учун унинг яроқлилигини акс эттирувчи хоссалар жамини белгилайди. Шунингдек ТИФ ТН бўйича товарнинг кодига ҳавола ҳам зарур. 

Қуйидагилар товарнинг сифатини белгилашнинг асосий усуллари ҳисобланади:

стандарт бўйича умумий қабул қилинган халқаро стандартлар, Ўзбекистон Республикасида амал қилувчи ДС ёки ТШ; 

сертификатлаш бўйича: техник параметрларни кўрсатиш;

асосий моддалар мавжудлиги бўйича: кўрсаткич-минимум кўрсатилади, аралашмалар бўйича — кўрсаткич-максимум берилади. 

Машиналар, асбоб-ускуналар ва технологик линияларни етказиб бериш учун контрактда уларнинг янгилиги ёки улардан фойдаланганлиги ҳолати кўрсатилади (фойдаланилганлари учун: эскириш фоизи ёки фойдаланиш муддати).

9.3. Етказиб беришнинг баъзи шартлари: товарни етказиб бериш бўйича сотувчи ва харидорнинг қуйидаги асосий мажбуриятлари аниқланади («Инкотермс» халқаро қоидалари бўйича): 

товарни етказиб бериш бўйича контрактни тузувчи томонларнинг мажбуриятлари ва харажатларни тақсимлаш;

товарни харидорга бериш тартиби ва жойи;

товарни олиб кириш — олиб чиқиш бўйича расмиятчиликларни бажариш;

товарни суғурталаш;

товарнинг тасодифий йўқолиши ёки шикастланиши таваккалчилигининг сотувчидан харидорга ўтиши.

«Инкотермс»дан фойдаланилганда етказиб бериш жойи (темир йўл станцияси, порт, аэропорт ва бошқаларнинг номи) кўрсатилиши керак (қисқартирилган сўзларнинг бош ҳарфлари билан бирга).

9.4. Товарни етказиб бериш муддати. Контрактда етказиб бериш муддати ва санаси кўрсатилади. Етказиб бериш муддати вақтинчалик даврни англатади, бу давр мобайнида товар ёки унинг туркуми сотувчига кўрсатилган жойга етказиб берилиши керак.

Етказиб бериш санаси дейилганда сотувчи томонидан контрактларда кўрсатилган етказиб бериш шартларига мувофиқ ўз мажбуриятларининг бажарилиши тушунилади.

9.5. Контрактнинг нархи ва умумий суммаси. Товарнинг нархини белгилашда контрактда товарнинг ўлчов бирлиги, товар бирлиги нархи ва контрактнинг умумий суммаси кўрсатилади.

Товарнинг ўлчов бирлиги ТИФ ТНдаги ўлчов бирлигига мувофиқ белгиланади.

Контрактнинг умумий суммаси сотилаётган товарнинг қийматини англатади.

9.6. Тўлов шартлари. Контрактдаги тўлов шартларида валюта, тўлов шакли ва муддати белгиланади. Агар тўлов валютаси контракт валютасидан фарқ қилса, у ҳолда валютани қайта ҳисоблаб чиқиш курси ва ушбу курсни аниқлаш манбаи кўрсатилади.

9.7. Товарнинг келиб чиқиши. Контрактда етказиб берилаётган товар келиб чиққан мамлакат ва ишлаб чиқарувчи кўрсатилади.

9.8. Томонларнинг жавобгарлиги. Қабул қилинган мажбуриятларнинг томонлар томонидан бажарилишини таъминловчи шартлар сифатида контрактда, қоидага кўра, контракт мажбуриятлари бажарилмаганлиги ёки зарур даражада бажарилмаганлиги учун томонлар тўлайдиган пеня ва/ёки жарима шаклидаги жазо назарда тутилади. Айбдор томонга зарар кўрган томоннинг талабига кўра унга неустойка тўлаш мажбурияти юкланади.

9.9. Томонларнинг реквизитлари. Контракт матни томонларнинг реквизитларини кўрсатиш билан тугалланади. Почта реквизитлари, манзил, банк реквизитлари ва юклаб жўнатиш реквизитлари кўрсатилади. Хўжалик юритувчи субъектларнинг имзолари контрактда муҳр билан тасдиқланади.

9.10. Контрактнинг тили. Ўзбек ёки рус тилларида тузилган контракт рўйхатдан ўтказиш учун қабул қилинади. Бошқа ҳолларда ваколатли шахсларнинг тасдиқланган таржимаси тақдим қилинади.

10. Мазкур бўлим талабларига риоя этилиши учун масъулият контракт шартларининг амалдаги қонун ҳужжатларига мувофиқлиги юзасидан юридик хулоса берган шахсга юкланади.

IV. Ташқи савдо операциялари мониторинги тартиби

11. Ташқи савдо операциялари мониторинги тизими хўжалик юритувчи субъектлар томонидан тузиладиган экспорт-импорт контрактлари бажарилиши устидан зарур назоратни таъминлаш ҳамда божхона, солиқ органлари ва ваколатли банклар ўртасида ахборот айирбошлаш мақсадида жорий этилади.

12. Тизимни ахборот билан таъминлаш мақсадида реал вақт режимида ишловчи ва қуйидаги маълумотларни ўз ичига олган Ташқи савдо операцияларининг ягона электрон ахборот тизими (ТСО) қўлланилади: 

а) контракт бўйича умумий ахборот:

импорт қилувчи (экспорт қилувчи)нинг номи ва унинг реквизитлари, шу жумладан солиқ тўловчининг идентификация рақами;

хорижий шерикнинг номи ва реквизитлари;

контрактнинг санаси ва тартиб рақами;

контрактнинг тури;

контрактнинг мавзуси;

контрактнинг умумий суммаси;

контрактнинг валютаси;

товарни етказиб бериш шартлари ва муддатлари;

тўлов шартлари ва маблағ билан таъминлаш манбаи;

ваколатли банк томонидан берилган контрактнинг идентификация рақами;

контракт бўйича қўшимча маълумотлар (ҳукуматлараро битимлар, Ҳукуматнинг қарорлари ва бошқалар мавжудлиги).

б) Ваколатли органларда контрактнинг экспертизадан ўтказилиши ва ҳисобга олиниши:

Олдинги таҳрирга қаранг.

Ташқи иқтисодий алоқалар, инвестициялар ва савдо вазирлигида экспертиза тўғрисидаги хулосанинг санаси ва тартиб рақами (қонун ҳужжатларида назарда тутилган ҳолларда);

(12-банднинг «б» кичик банди иккинчи хатбошиси Ўзбекистон Республикаси Вазирлар Маҳкамасининг 2005 йил 8 сентябрдаги 206-сон қарори таҳририда — Ўзбекистон Республикаси Қонун ҳужжатлари тўплами, 2005 й., 34-36-сон, 264-модда)

ваколатли банкда ҳисобга қўйилган сана ва тартиб рақами;

божхона органларида ҳисобга қўйилган сана ва тартиб рақами.

в) Воситаларнинг ҳаракати тўғрисидаги маълумотлар:

воситалар тушган сана;

тушган воситалар суммаси;

мажбурий сотув санаси;

мажбурий сотув суммаси;

тўлов топшириғи санаси ва тартиб рақами;

тўлов суммаси;

аккредитив очиш санаси, тартиб рақами, суммаси ва муддати ҳамда унинг бажарилиши тўғрисидаги маълумот;

берилган кафолатнинг санаси, тартиб рақами, суммаси ва муддати, кафилнинг номи ва кафолат бажарилиши тўғрисидаги маълумот;

берилган суғурта полисининг санаси, тартиб рақами, суммаси ва муддати, суғурталовчининг номи ва суғурта полиси бажарилиши тўғрисидаги маълумот.

г) товарлар тушганлиги тўғрисидаги маълумотлар:

товарнинг номи ва ТИФ ТН бўйича код;

товарнинг сифати;

товар келиб чиққан мамлакат;

божхона юк декларацияси рўйхатдан ўтказилган сана ва тартиб рақами;

юклаб жўнатиш санаси/товарнинг келиб тушиши;

товарнинг божхона чегарасидан ўтиши санаси;

товарнинг божхонада расмийлаштирилиши санаси;

келиб тушган товарнинг фактурадаги, божхона ва статистика қиймати;

келиб тушган товарнинг божхона режими;

ўлчовнинг қўшимча бирлиги коди (зарурат бўлганда);

товарнинг оғирлиги.

Олдинги таҳрирга қаранг.

13. 12-банднинг а) ва в) кичик бандларида кўрсатилган маълумотлар ваколатли банк томонидан контракт ҳисобга олиш учун қабул қилинишида ва сўнгра маблағ тушиши ёки ўтказилишида киритилади. 12-банднинг г) кичик банди Давлат божхона қўмитасининг Божхона назоратини ташкил этиш бошқармасининг бўлинмалари томонидан товарни юклаб жўнатишда ёки товар тушган жойларда тўлдирилади. 12-банднинг б) кичик банди Ташқи иқтисодий алоқалар, инвестициялар ва савдо вазирлиги (қонун ҳужжатларида назарда тутилган ҳолларда контракт экспертизадан ўтказилганда), ваколатли банк ва Давлат божхона қўмитаси ҳудудий бошқармасининг валюта назорати бўлими (контракт ҳисобга қўйиш учун қабул қилинганда) тўлдирилади.

(13-банд Ўзбекистон Республикаси Вазирлар Маҳкамасининг 2005 йил 8 сентябрдаги 206-сон қарори таҳририда — Ўзбекистон Республикаси Қонун ҳужжатлари тўплами, 2005 й., 34-36-сон, 264-модда)

14. Контракт шартларига ўзгартириш ва қўшимчалар тўғрисидаги маълумотлар қўшимча битим билан қайд этилиши керак ҳамда уни ҳисобга қўйиш пайтида контрактлардаги сингари тартибда тизимга киритилади.

15. Ваколатли банкларда ташқи савдо контрактларини ҳисобга қўйиш қонунда белгиланган тартибда амалга оширилади.

Ташқи савдо операциялари мониторингини амалга ошириш мақсадида аванс тўловларини амалга оширишда импорт қилувчи мажбурий тартибда ваколатли банкка божхона органлари томонидан тасдиқланган контракт нусхасини тақдим этади.

Олдинги таҳрирга қаранг.

16. Давлат божхона қўмитаси ҳудудий бошқармаларининг валюта назорати бўлимлари контракт ҳисобга қўйиш учун қабул қилингунга қадар банк томонидан киритилган маълумотларни таққослаши ва контракт шартлари билан тафовутлар мавжуд бўлган тақдирда, Ташқи иқтисодий алоқалар, инвестициялар ва савдо вазирлиги томонидан ТСОга, тафовутлар мавжуд бўлмаган тақдирда икки кун мобайнида контрактни ҳисобга қўйиш учун қабул қилиб олади ва ТСОга тегишли маълумотларни киритади.

(16-банд Ўзбекистон Республикаси Вазирлар Маҳкамасининг 2005 йил 8 сентябрдаги 206-сон қарори таҳририда — Ўзбекистон Республикаси Қонун ҳужжатлари тўплами, 2005 й., 34-36-сон, 264-модда)

V. Ташқи савдо операцияларини содир этиш тартиби устидан назорат қилиш

17. Ваколатли банклар ТСОга ахборот ўз вақтида ва ишончли киритилиши ҳамда тўлов шакли тўғри қўлланилиши учун жавоб берадилар.

18. Давлат божхона қўмитасининг божхона назоратини ташкил этиш бошқармаси, унинг бўлимлари ҳудудий бошқармалар, божхона комплекслари ва постлари таркибида товарларнинг миқдори ва сифати бўйича амалдаги тавсифлар ва ассортиментнинг контрактларда кўрсатилган маълумотларга мувофиқлиги устидан қатъий назорат қилишлари шарт.

Давлат божхона қўмитасининг божхона тарифларини тартибга солиш ва тўловлар бошқармаси, унинг бўлимлари ҳудудий бошқармалар, божхона комплекслари ва постлари таркибида олиб кирилаётган товарларнинг божхона қиймати тўғри аниқланиши, божхона тўловлари тўғри ҳисоблаб чиқилиши ва тўланиши устидан назорат қилишлари шарт.

Давлат божхона қўмитасининг Божхона статистикаси ва таҳлили маркази, унинг бўлимлари ҳудудий бошқармалар, божхона комплекслари ва постлари таркибида товарларнинг келиб тушиши ёки юклаб жўнатилиши тўғрисидаги маълумотларнинг ТСОга ўз вақтида ва ишончга киритилиши учун жавоб берадилар, иловалар билан биргаликда божхона юк декларациялари асосида маълумотларнинг статистика электрон базасини тузадилар, товарларни олиб кириш ва олиб чиқиш бўйича маълумотларни ҳамда улар бўйича амалга оширилган божхона тўловларини таҳлил этадилар, шунингдек маълумотларнинг электрон базаси ТСОга ўз вақтида қўшилишини таъминлайдилар.

Давлат божхона қўмитасининг контрабандага ва божхона қоидалари бузилишларига қарши курашиш бошқармаси, унинг бўлимлари ҳудудий бошқармалар, божхона комплекслари ва постлари таркибида контрабанда операциялари амалга оширилиши йўллари ва механизмларини аниқлаш, товарлар ва бошқа моддий бойликларининг Ўзбекистон Республикаси ҳудудига ноқонуний олиб кирилиши ҳолларига барҳам бериш, ташқи иқтисодий фаолият соҳасидаги бошқа жиноятларни очиш бўйича тезкор-таҳлилий ва қидирув чора-тадбирлари ўтказилишини таъминлайдилар.

Олдинги таҳрирга қаранг.

19. Ўзбекистон Республикаси Давлат божхона қўмитаси ва Ташқи иқтисодий алоқалар, инвестициялар ва савдо вазирлиги Ўзбекистон Республикасига импорт қилинадиган товарларга нарх белгиланиши тенденцияси устидан доимий мониторингни амалга оширадилар. Мониторинг натижалари бўйича ТСО маълумотлари, шунингдек ҳар ойда оммавий ахборот воситаларида эълон қилинадиган ва электрон шаклда ТСОга киритиладиган муқобил манбалардаги маълумотлар асосида импорт қилинадиган товарларга нарх маълумотлари бюллетени тузилади.

Импорт товарларнинг нархлари тўғрисидаги маълумотларнинг муқобил манбалари сифатида ишлаб чиқарувчи корхоналар ёки етказиб берувчиларнинг расмий эълон қилинадиган маълумотномалари, бюллетенлари, биржа котировкаларидан, улар уюшмалари ёки бирлашмаларининг йиғма нарх маълумотномаларидан, товарларнинг хорижий ишлаб чиқарувчи компаниялари ваколатхоналарининг, уларнинг расмий рўйхатдан ўтказилган дилерлари ёки дистрибьютерларининг маълумотларидан, шунингдек нархлар конъюнктурасини холис шакллантирадиган умумий фойдаланиладиган нарх тўғрисидаги маълумотларнинг бошқа ишончли манбаларидан фойдаланиш мумкин.

(19-банднинг биринчи хатбошиси Ўзбекистон Республикаси Вазирлар Маҳкамасининг 2005 йил 8 сентябрдаги 206-сон қарори таҳририда — Ўзбекистон Республикаси Қонун ҳужжатлари тўплами, 2005 й., 34-36-сон, 264-модда)

20. Бюллетень ташқи иқтисодий фаолият субъектларининг импорт қилинадиган товарларга нарх ҳосил бўлишида шаклланаётган тенденциялардан хабардорлигини ошириш, шунингдек уларни божхонада расмийлаштириш тартиб-қоидаларини самаралироқ ва холисона амалга ошириш учун хизмат қилади.

Олдинги таҳрирга қаранг.

Бюллетень маълумотлари Ўзбекистон Республикаси Молия вазирлиги, Ўзбекистон Республикаси Монополиядан чиқариш, рақобат ва тадбиркорликни қўллаб-қувватлаш давлат қўмитаси ҳамда Давлат солиқ қўмитаси билан келишилиши керак.

(20-банднинг иккинчи хатбошиси Ўзбекистон Республикаси Вазирлар Маҳкамасининг 2005 йил 12 августдаги 196-сон қарори таҳририда — Ўзбекистон Республикаси Қонун ҳужжатлари тўплами, 2005 й., 32-33-сон, 251-модда)

Бюллетендан божхона органлари баҳолашда ва божхона қийматини назорат қилишда «Божхона тарифи тўғрисида»ги Ўзбекистон Республикаси Қонунида назарда тутилган ҳолларда фойдаланади.

21. Ўзбекистон Республикаси Давлат божхона қўмитаси ўзининг барча ҳудудий бўлимлари ва божхона постларини босма нусхалар билан, ТСОга уланган тақдирда эса — шунингдек бюллетеннинг электрон версиялари билан мунтазам таъминлайди.

22. Ваколатли банклар ҳар ойда ҳисобот ойидан кейинги ойнинг 10-кунигача товарлар (ишлар, хизматлар) экспортидан ёки импорт бўйича товарлардан (аванс тўлови қайтарилиши) тушум тушмаганда ёки тўлиқ тушмаганда тегишли чора-тадбирлар кўриш учун ахборотни қонун ҳужжатларида белгиланган муддатларда солиқ ва божхона органларига юборади. 

23. Давлат божхона қўмитасининг божхона текширишлари бошқармаси ҳамда контрабандага ва божхона қоидалари бузилишига қарши курашиш бошқармаси, унинг ҳудудий бошқармалар, бошқарма комплекслари ва постлари таркибидаги бўлинмалари қуйидаги ҳолатлар аниқланган тақдирда суриштирув олиб борадилар ва қонун ҳужжатларида белгиланган тегишли чора-тадбирларни кўрадилар:

а) олиб кирилаётган товарлар божхона расмийлаштирилувидан ўтказилишида товар божхона қийматининг экспорт қилувчи мамлакатида қайд этилган товар қийматига нисбатан асоссиз оширилиши мақсадида ишончсиз маълумотлар мавжуд бўлган ҳужжатлар божхона органларига тақдим этилиши;

б) контрактлар бўйича контрагентлар ҳисобланмаган етказиб берувчилардан товарларнинг келиб тушиши;

в) товарнинг контрактда белгиланган муддатларда ёки маблағлар ўтказилган санадан бошлаб 180 календарь кундан ортиқ муддатда тушмаслиги;

г) товарлар экспорти олдиндан ҳақ тўланмасдан амалга оширилиши, аккредитив очилиши, харидорнинг банки кафолати олиниши ёки сиёсий ва тижорат таваккалчиликларидан экспорт контрактларини суғурта қилиш полиси расмийлаштирилиши;

д) экспорт-импорт операцияларини амалга оширишда қонун ҳужжатлари бузилишининг бошқа ҳоллари.

Ҳудудий божхона бошқармалари ҳар ойда ҳисобот ойидан кейинги ойнинг 10-кунигача хўжалик юритувчи субъект рўйхатдан ўтказилган жой бўйича солиқ хизматининг ҳудудий бошқармалари валюта ва экспорт-импорт операциялари устидан назорат қилиш бўлимлари (секторлари)га ва Ўзбекистон Республикаси Давлат божхона қўмитасига юқорида кўрсатиб ўтилган ҳолатлар ва улар бўйича кўрилган чоралар ҳақида ахборот тақдим этадилар.

Давлат божхона қўмитаси ҳар ойда ҳисобот ойидан кейинги ойнинг 15-кунигача кўрсатиб ўтилган ҳолатлар ва улар бўйича кўрилган чора-тадбирлар ҳақидаги йиғма ахборотни Ўзбекистон Республикаси Давлат солиқ қўмитасининг Валюта назорати бош бошқармасига юборади.

24. Давлат солиқ қўмитасининг Валюта назорати бош бошқармаси, унинг ҳудудий солиқ бошқармалари ва инспекциялари таркибидаги бўлинмалари ваколатли банклар ва божхона органларидан олинган ахборотни таҳлил қилади ҳамда пул маблағларини чет элга асоссиз равишда ўтказиш аломатлари аниқланган тақдирда Назорат органлари фаолиятини мувофиқлаштирувчи Республика кенгашининг минтақавий бўлинмаларига мазкур контрактни тузган хўжалик юритувчи субъект фаолиятини текширишни экспорт-импорт операцияларини амалга оширишнинг белгиланган тартибини ва солиқ ҳақидаги қонунларга риоя қилинишини текшириш учун навбатдаги йил чораги жадвалига киритиш тўғрисида буюртманомалар беради. Зарурат бўлганда текшириш божхона органлари билан биргаликда ўтказилади.

Ҳуқуқни бузиш содир этилганлиги ҳолати тасдиқланган тақдирда, солиқ органлари томонидан қонун ҳужжатларида назарда тутилган чоралар кўрилади ва текшириш материаллари зарур чоралар кўриш учун белгиланган тартибда тегишли органларга берилади.

25. Божхона органлари, ваколатли банклар ва ТСОга уланган бошқа идоралар ўз ваколатлари доирасида тизимдаги мавжуд ахборотни рухсат берилмаган фойдаланишдан, маълумотларни бузишдан ёки ташқи савдо операцияларини амалга ошираётган хўжалик юритувчи субъектларга ёки давлатга зарар етказиши мумкин бўлган бошқа хатти-ҳаракатлардан ҳимоя қилиш учун зарур бўлган ташкилий ва техник чора-тадбирларни кўришлари керак.

Божхона органлари, ваколатли банклар ва ТСОдаги мавжуд маълумотлардан фойдаланиладиган бошқа идораларнинг раҳбарлари ва бошқа ходимлари мазкур маълумотларни ошкор қилиш, улардан шахсий мақсадларда ёки учинчи шахсларнинг манфаатлари йўлида фойдаланиш, шунингдек учинчи шахсларнинг маълумотларини олишига имконият яратиш, шу жумладан ахборотни ҳимоя қилишнинг белгиланган қоидаларини бузиш оқибатида имкон бериш ҳуқуқига эга бўлмайдилар.

ТСОдаги мавжуд ахборотни ҳимоя қилишнинг белгиланган қоидалари бузилганлиги, улардан ташқи савдо операцияларини амалга оширувчи хўжалик юритувчи субъектларга ёки давлатга зарар етказилишига олиб келган шахсий мақсадларда ёки учинчи шахсларнинг манфаатлари йўлида фойдаланганлиги учун идораларнинг раҳбарлари ёки бошқа ходимлари қонун ҳужжатларига мувофиқ жавоб берадилар.
Импорт контрактларини ҳисобга қўйиш ва ташқи
 савдо операцияларининг божхона мониторингини 
амалга ошириш тартиби тўғрисидаги

Низомга ИЛОВА 

Импорт контрактларини ҳисобга қўйиш ва ташқи савдо операцияларининг божхона мониторингини амалга ошириш

схемаси

Олдинги таҳрирга қаранг.


(Низомнинг иловаси Ўзбекистон Республикаси Вазирлар Маҳкамасининг 2005 йил 8 сентябрдаги 206-сон қарори таҳририда — Ўзбекистон Республикаси Қонун ҳужжатлари тўплами, 2005 й., 34-36-сон, 264-модда)

Вазирлар Маҳкамасининг
2003 йил 30 сентябрдаги 
416-сон қарорига 
2-ИЛОВА
Ўзбекистон Республикаси Ҳукуматининг айрим қарорларига киритилаётган ўзгартириш ва қўшимчалар

1. Ўзбекистон Республикаси Вазирлар Маҳкамасининг «Ташқи савдо операцияларини амалга оширишда хорижий валютадаги маблағлардан фойдаланиш устидан назоратни такомиллаштириш чора-тадбирлари тўғрисида» 1996 йил 13 мартдаги 95-сон қарорида:

2-банднинг иккинчи хатбошидаги «божхона хизмати ҳудудий бўлинмаларида – бир иш кунида» сўзлари «импорт қилувчи хўжалик юритувчи субъект давлат рўйхатидан ўтказилган жойдаги Давлат божхона қўмитаси ҳудудий бошқармаларининг валютани назорат қилиш бўлимларида – икки иш кунида, ҳужжатлар топширилган кундан ташқари» сўзлари билан алмаштирилсин; 

1-иловада: 

12-банднинг биринчи хатбоши қуйидаги таҳрирда баён қилинсин:

«Импорт контрактларини ҳисобга қўйиш учун импорт қилувчи корхона улар ваколатли банкларда ҳисобга қўйилгандан кейин 7 иш кунидан ортиқ бўлмаган муддатда импорт қилувчи корхона давлат рўйхатидан ўтказилган жойдаги Давлат божхона қўмитаси ҳудудий бошқармаларининг валютани назорат қилиш бўлимларига банкнинг белгилари қўйилган Паспортнинг ундаги мавжуд нусхаларини тақдим этади, улар Паспортнинг биринчи ва иккинчи нусхаларига тегишли белги қўядилар»; 

19-банднинг иккинчи жумласига «аванс тўловлари» сўзларидан кейин «импорт контрактлар импорт қилувчи корхона давлат рўйхатидан ўтказилган жойдаги Давлат божхона қўмитаси ҳудудий бошқармаларининг валютани назорат қилиш бўлимларида ҳисобга қўйилгандан кейин» сўзлари қўшилсин. 

2. Ўзбекистон Республикаси Вазирлар Маҳкамасининг «Давлат эҳтиёжлари учун танлов асосида озиқ-овқат товарлари етказиб беришни ташкил этиш тўғрисида» 1997 йил 26 сентябрдаги 454-сон қарорида: 

а) 1-банднинг тўртинчи хатбоши қуйидаги таҳрирда баён қилинсин: 

«Давлат эҳтиёжлари учун озиқ-овқат товарларини импорт қилиш юзасидан контрактларни Ўзбекистон Республикаси Ташқи иқтисодий алоқалар агентлиги томонидан экспертизадан ўтказиш тартиби 3-иловага мувофиқ»; 

б) 3-иловада: 

номи қуйидаги таҳрирда баён қилинсин: 

«Давлат эҳтиёжлари учун озиқ-овқат товарларини импорт қилиш юзасидан контрактларни Ўзбекистон Республикаси Ташқи иқтисодий алоқалар агентлиги томонидан экспертизадан ўтказиш тартиби»;

матндаги барча «Ташқи иқтисодий алоқалар вазирлиги» сўзлари «Ташқи иқтисодий алоқалар агентлиги» сўзлари билан алмаштирилсин; 

муқаддимадаги «рўйхатдан» сўзи «экспертизадан» сўзи билан алмаштирилсин; 

I бўлимнинг биринчи ва иккинчи хатбошидаги ҳамда II бўлимнинг биринчи хатбошидаги «рўйхатдан» сўзи «экспертизадан» сўзи билан алмаштирилсин; 

IV бўлимда: 

биринчи ва иккинчи хатбошидаги «рўйхатдан» сўзи «экспертизадан» сўзи билан алмаштирилсин;

учинчи хатбошидаги «рўйхатдан ўтказилганлиги тўғрисидаги сертификат билан» сўзлари «контрактнинг экспертизадан ўтказилганлиги тўғрисида Ташқи иқтисодий алоқалар агентлигининг тегишли хулосаси билан» сўзлари билан алмаштирилсин. 

3. Ўзбекистон Республикаси Вазирлар Маҳкамасининг «Контрактларни мустақил экспертиза қилиш ва импорт қилинадиган товарларни жўнатишдан олдин назоратдан ўтказиш чора-тадбирлари тўғрисида» 1997 йил 3 декабрдаги 534-сон қарорида: 

а) 5-банднинг бешинчи хатбошидаги «рўйхатдан» сўзи «экспертизадан» сўзи билан алмаштирилсин; 

б) 1-иловада: 

3-банддаги «Ташқи иқтисодий алоқалар агентлигида» сўзларидан олдин «қонун ҳужжатларида белгиланган ҳолларда» сўзлари қўшилсин, «рўйхатдан» сўзи «экспертизадан» сўзи билан алмаштирилсин, «ва рўйхатдан ўтказиш учун» сўзлари чиқариб ташлансин;

12-бандда: 

биринчи хатбошидаги «Ўзбекистон Республикаси Ташқи иқтисодий алоқалар агентлигида рўйхатдан ўтказилганлиги тўғрисида белги қўйилгандан» сўзлари «қонун ҳужжатларида назарда тутилган ҳолларда контрактнинг Ўзбекистон Республикаси Ташқи иқтисодий алоқалар агентлигида экспертизадан ўтказилганлиги тўғрисидаги тегишли хулосасидан сўнг» сўзлари билан алмаштирилсин; 

иккинчи хатбошидаги «контрактнинг Ташқи иқтисодий алоқалар агентлигида рўйхатдан ўтказилганлиги тўғрисидаги белги» сўзлари «қонун ҳужжатларида назарда тутилган ҳолларда контрактнинг Ўзбекистон Республикаси Ташқи иқтисодий алоқалар агентлигида экспертизадан ўтказилганлиги тўғрисидаги тегишли хулоса» сўзлари билан алмаштирилсин. 

4. Ўзбекистон Республикаси Вазирлар Маҳкамасининг «Ўзбекистон Республикасида биржа ва ярмарка савдосини янада такомиллаштириш чора-тадбирлари тўғрисида» 1999 йил 6 майдаги 223-сон қарорига 2-илова 2-бандининг учинчи хатбошидаги (Ўзбекистон Республикаси ҚТ, 1999 й., 5-сон, 25-модда) «божхона хизмати ҳудудий бўлинмаларида – бир иш кунида» сўзлари «импорт қилувчи хўжалик юритувчи субъект давлат рўйхатидан ўтказилган жойдаги Давлат божхона қўмитаси ҳудудий бошқармаларининг валютани назорат қилиш бўлимларида – икки иш кунида, ҳужжатлар топширилган кундан ташқари» сўзлари билан алмаштирилсин.

5. Ўзбекистон Республикаси Вазирлар Маҳкамасининг 2000 йил 21 ноябрдаги 456-сон қарори (Ўзбекистон Республикаси ҚТ, 2000 й., 11-сон, 72-модда) билан тасдиқланган «Хом ашё, материаллар, бутловчи буюмлар ва асбоб-ускуналар харид қилиш бўйича тендер савдолари ўтказиш тўғрисида Низом»нинг XI бўлими 62-банди биринчи ва иккинчи хатбошидаги «рўйхатга олиш» сўзлари «экспертизадан ўтказиш» сўзлари билан, «рўйхатга олинмайди» сўзлари «экспертизадан ўтказилмайди» сўзлари билан алмаштирилсин. 

6. Ўзбекистон Республикаси Вазирлар Маҳкамасининг «Ички валюта бозорини янада эркинлаштириш чора-тадбирлари тўғрисида» 2003 йил 16 июлдаги 317-сон қарорига илова (Ўзбекистон Республикаси ҚТ, 2003 й., 7-сон, 63-модда) 1-бандининг иккинчи жумласига «аванс тўловлари» сўзларидан кейин «импорт контрактлари импорт қилувчи корхона давлат рўйхатидан ўтказилган жойдаги Давлат божхона қўмитаси ҳудудий бошқармаларининг валютани назорат қилиш бўлимларида ҳисобга қўйилгандан кейин» сўзлари қўшилсин. 

